[pic] | COMISIA COMUNITĂŢILOR EUROPENE |

Bruxelles, 20.4.2009

COM(2009) 184 final

COMUNICARE A COMISIEI CĂTRE PARLAMENTUL EUROPEAN, CONSILIU, COMITETUL ECONOMIC ȘI SOCIAL EUROPEAN ȘI COMITETUL REGIUNILOR

Deplasarea frontierelor TIC – o strategie pentru cercetare în domeniul tehnologiilor viitoare și emergente în Europa

CUPRINS

1. Context și obiective 3

2. Cercetarea în domeniul FET este esențială pentru promovarea excelenței și stimularea inovării 3

2.1. Programul FET, o cale deschisă către tehnologii ale informației complet noi 3

2.2. Programul FET promovează excelența și stimulează inovarea în domeniul TIC în Europa 4

2.3. Provocări și oportunități asociate poziției de lider mondial în domeniul cercetării FET 6

2.3.1. Insuficiente investiții în Europa în cercetarea transformațională cu risc ridicat în domeniul TIC 6

2.3.2. Soluționarea problemelor societale necesită explorarea deschisă a unor idei complet noi 7

2.3.3. Provocările științifice majore necesită cooperare interdisciplinară 7

2.3.4. Eliminarea fragmentării și dezvoltarea unei viziuni strategice comune pentru a spori impactul eforturilor europene de cercetare 7

2.3.5. Penurie de cercetători calificați și de experți multidisciplinari în Europa 8

2.3.6. Stimularea exploatării rezultatelor cercetării fundamentale 8

2.3.7. Cooperarea internațională, un potențial neexploatat 8

3. Calea de urmat pentru ca Europa să devină lider mondial în cercetarea FET 8

3.1. Strategie și obiective 8

3.2. Direcții de acțiune propuse 9

3.2.1. Consolidarea programului FET în cadrul tematicii TIC 9

3.2.2. Lansarea de inițiative emblematice în domeniul FET 10

3.2.3. Implicarea în programare și inițiative comune în domeniul FET în cadrul spațiului european de cercetare (SEC) 10

3.2.4. Sporirea participării tinerilor cercetători în cercetarea FET 11

3.2.5. Facilitarea capitalizării mai rapide a cunoștințelor științifice și accelerarea inovării 11

3.2.6. Facilitarea colaborării cu lideri mondiali în domeniul cercetării și atragerea celor mai talentați cercetători din lume în Europa 12

4. Concluzii 12

1. CONTEXT șI OBIECTIVE

Conform obiectivelor Planului european de redresare economică[1] al Comisiei, prezenta comunicare propune creșterea competitivității Europei și a ecosistemului de inovare pe termen lung prin intermediul unor investiții mai mari în cercetarea cu grad înalt de risc în domeniul de importanță strategică reprezentat de tehnologiile informației și comunicațiilor (TIC).

Aceasta subliniază succesul și importanța strategică a tehnologiilor viitoare și emergente ( future and emerging technologies - FET[2]) ca bază pentru viitoarele TIC și ca teren fertil pentru inovare[3]. Sun trasate liniile generale ale unei strategii pe termen lung și ale acțiunilor specifice care urmează a fi implementate în cadrul celui de-al șaptelea program-cadru (PC7), pentru a permite Europei să devină lider în cercetarea FET, prin consolidarea dimensiunii sale europene și mondiale. Aceste acțiuni completează și consolidează acțiunea definită în Comunicarea Comisiei privind strategia europeană pentru cercetare-dezvoltare și inovare în domeniul tehnologiilor informațiilor și ale comunicațiilor[4], în special în ceea ce privește sporirea investițiilor în cercetare, definirea domeniilor prioritare și reducerea fragmentării. Prezenta comunicare abordează, de asemenea, concluziile Raportului Aho din 2006 privind cercetarea, dezvoltarea și inovarea[5] în ceea ce privește rolul științelor de vârf în atragerea întreprinderilor de anvergură internațională și necesitatea, pentru centrele de excelență, de a atinge o masă critică de activitate în domenii strategice.

Comisia publică prezenta comunicare într-un moment în care economia mondială se află în plină criză. Mai ales atunci când modelele încetățenite își demonstrează limitele, sunt necesare investiții în noi fundamente pentru a asigura Europei, în viitor, o poziție puternică pe planul inovării.

2. CERCETAREA ÎN DOMENIUL FET ESTE ESENțIALă PENTRU PROMOVAREA EXCELENțEI șI STIMULAREA INOVăRII

2.1. Programul FET, o cale deschisă către tehnologii ale informației complet noi

De la lansarea sa în 1989, cercetarea europeană în domeniul FET a jucat un rol de deschizător de drumuri , permițând identificarea și modelarea unor tehnologii ale informației complet noi. Finanțarea actuală, în valoare de aproximativ 100 de milioane EUR pe an, oferă sprijin oamenilor de știință și inginerilor care se aventurează în teritorii încă neatinse, dincolo de frontierele TIC tradiționale, prin încurajarea colaborării la cel mai înalt nivel în cercetarea multidisciplinară a unor idei și teme inovatoare. Acest tip de cercetare modifică radical agenda cercetării în domeniul TIC și favorizează apariția unor inovații tehnologice, industriale și sociale majore în Europa, dând naștere unor noi practici care schimbă modul în care se face cercetare.

De exemplu, înțelegerea autoorganizării și evoluției sistemelor sociale și biologice, precum și exploatarea acestor procese deschide calea dezvoltării de noi capacități pentru programele și tehnologiile de rețea din generația următoare. Înțelegerea modului în care lucrează creierul uman duce nu numai la inovații medicale, dar și la crearea unor noi paradigme pentru tehnologii informatice adaptabile, cu consum energetic redus și cu toleranță la erori.

Programul european de cercetare în domeniul FET este unic în sensul că acesta combină următoarele caracteristici:

- Este inovator. Pune baze noi pentru TIC viitoare, explorând noi idei neconvenționale și paradigme științifice care se derulează pe perioade mult prea lungi sau sunt prea riscante pentru cercetarea industrială.

- Este modelator. Se fondează pe idei care provoacă și pot modifica radical modul în care înțelegem conceptele științifice care stau la baza tehnologiilor existente ale informației.

- Implică un risc ridicat. Totuși, aceste riscuri sunt contracarate de rezultatele potențiale de înalt nivel și de perspectiva unor descoperiri revoluționare.

- Este bine orientat. Obiectivul urmărit este de a influența viitoarele programe de cercetare industrială în domeniul TIC.

- Este multidisciplinar. Se sprijină pe sinergiile și fertilizarea încrucișată dintre diferite discipline precum biologie, chimie, nanoștiințe, neuroștiințe și științe cognitivă, etologie, științe sociale și economice.

- Este în favoarea colaborării. Stimulează cele mai bune echipe europene și, din ce în ce mai des, internaționale, să colaboreze pe teme comune de cercetare.

Programul FET este implementat prin intermediul cercetării tematice în domenii emergente ( FET Pro-active ) și al explorării ideilor inovatoare pe o bază deschisă și fără constrângeri ( FET Open ).

2.2. Programul FET promovează excelența și stimulează inovarea în domeniul TIC în Europa

Programul FET promovează excelența prin intermediul colaborării dintre știința și ingineria de vârf. Excelența la nivel mondial a cercetării FET este confirmată de premiile Nobel și de alte premii prestigioase obținute. Proiectele FET produc de 2,5 ori mai multe articole și publicații decât corespondentul acestora din cadrul programului TIC, generând totodată un număr echivalent de brevete[6]. | Proiectele FET atrag cele mai strălucite minți ale Europei, inclusiv laureați ai premiului Nobel Theodor Hänsch (DE), împreună cu Albert Fert (FR) și Peter Grünberg (DE), laureați ai premiului Nobel pentru fizică în 2005 și respectiv 2007, au colaborat în cadrul câtorva proiecte FET. |

Cercetarea FET stimulează inovarea . Aceasta are un impact asupra competitivității pe termen lung a industriei TIC europene, prin crearea unor domenii complet noi de activitate economică, a unor noi industrii și a unor noi întreprinderi mici și mijlocii (IMM) care activează în domeniul tehnologiilor de vârf.

Programul FET este precursorul programelor internaționale de cercetare generală și industrială și influențează modul în care este finanțată și organizată cercetarea multidisciplinară fundamentală. Acesta a inspirat programe de finanțare cum ar fi cel al Agence Nationale de la Recherche (ANR) [7] din Franța sau inițiativa NEST Adventure and Pathfinder [8] și succesorul acesteia, Consiliul european pentru cercetare[9]. De asemenea, programul FET a sprijinit noi forme de organizații de cercetare multidisciplinară, de exemplu European Center for Living Technology [10] .

Ca urmare a rolului său de deschizător de drumuri, programul FET a înregistrat mari succese în identificarea și explorarea unor noi arii de cercetare care au devenit apoi teme consacrate de cercetare în domeniul TIC.

De exemplu, programul FET a jucat un rol esențial în sprijinirea cercetării tehnologiilor informației cuantice în Europa. Aceste tehnologii lasă să se întrevadă posibilitatea unei puteri de calcul considerabile, superioare capacității oricărui computer convențional, precum și a unor comunicații 100% sigure. Investind timpuriu în acest domeniu, FET a contribuit la poziția Europei de lider mondial[11] și a multiplicat de 5 până la 7 ori investițiile în statele membre. Efectele suplimentare estimate includ tehnologii inovatoare precum ceasurile cuantice și imagistica cuantică. Programul FET a lansat primele proiecte de cercetare europeană în domeniul sistemelor informatice inspirate din biologie și neuroștiință. Biologii, neurocercetătorii și cercetătorii informaticieni au explorat împreună modul în care creierul procesează informația. Impactul acestor cercetări, care depășește granițele TIC, include implanturi neuronale inovatoare pentru persoanele cu handicap, noi modele de sisteme neuronale, noi sisteme informatice neuromorfe sau circuite și rețele robuste autoevolutive. Foarte devreme în cadrul programului Esprit[12], FET a sprijinit cercetarea în micro-, nano- și optoelectronică, microsisteme și fotonică. Temele de cercetare avansate explorate în anii ’90[13] au fost adoptate pe scară largă în cercetarea finanțată de întreprinderi în domeniul TIC. | Comunicații 100% sigure Cercetarea FET în domeniul tehnologiilor cuantice a deschis noi drumuri pentru comunicații 100% sigure, adoptate de companii precum Siemens, Thales și IMM-ul idQuantique SA, lider în această tehnologie. Forța gândului permite recăpătarea mobilității pentru persoanele paralizate Proiectul MAIA a dezvoltat o nouă tehnologie bazată pe interfețe neinvazive creier/computer, care permit persoanelor cu handicap să folosească comenzi mentale pentru a conduce un scaun cu rotile. Imitarea perfecțiunii creierului Proiectul FACETS explorează și imită modul în care creierul procesează informația în vederea unui nou sistem informatic inovator cu consum energetic redus și cu toleranță la erori. Robotul, un companion cognitiv Proiectul COGNIRON a dezvoltat un robot de companie care înțelege activitatea umană, interacționează social cu oamenii și își dezvoltă noi competențe pentru a îndeplini sarcini noi. |

Cercetarea FET privind sistemele complexe a creat noi arii de cercetare și a deschis drumuri complet noi pentru multe științe. Prin modelarea comportamentului sistemelor tehnico-sociale complexe și prin crearea de instrumente TIC în scopul dominării aspectelor emergente care amenință aceste sisteme (de exemplu, piețele financiare sau propagarea bolilor infecțioase), cercetarea în acest domeniu contribuie la ameliorarea procesului de elaborare a politicilor fondate pe știință și la crearea de concepte în întregime noi pentru sisteme TIC fiabile și dotate cu inteligență emoțională.

Programul FET a permis plasarea roboticii avansate pe agenda cercetării europene în domeniul TIC. Grație programului FET au fost descoperite arii cheie de cercetare, în același timp cu elaborarea de către întreprinderile europene a unor strategii în materie de robotică de asistență. Programul FET a contribuit la consolidarea comunității de cercetători europeni în domeniul roboticii și la elaborarea Platformei tehnologice europene[14] a roboticii de asistență.

În plus, acesta a fost inițiatorul cercetării unor idei inovatoare precum celulele vii artificiale, biologia sintetică, comunicarea chimică, inteligența colectivă sau interfața bidirecțională creier/mașină.

2.3. Provocări și oportunități asociate poziției de lider mondial în domeniul cercetării FET

2.3.1. Insuficiente investiții în Europa în cercetarea transformațională cu risc ridicat în domeniul TIC

Cercetarea FET stimulează inovarea și joacă un rol esențial pentru sustenabilitatea industriei TIC din Europa, abordând obstacolele de la frontiera tehnologiilor actuale. Acest lucru implică soluționarea problemei „afluenței de date” și a complexității crescânde a sistemelor globale, a miniaturizării continue a componentelor TIC dincolo de limitările tehnologiilor actuale, precum și a TIC ecologice. Trebuie explorate noi paradigme și trebuie evaluate alternative radicale pentru pregătirea următoarei generații de tehnologii TIC și pentru îndepărtarea acestor obstacole.

Competitorii de vârf ai Europei au recunoscut importanța cercetării fundamentale pentru obținerea și menținerea unei poziții de lider în TIC. În USA, s-a recomandat reechilibrarea programului „Federal Networking and Information Technology R&D Program” în vederea integrării mai multor activități multidisciplinare pe scară largă și pe termen lung și a unei cercetări vizionare cu potențial ridicat[15]. China a inclus tehnologia informației în programul său de cercetare de bază[16], pentru a veni în întâmpinarea nevoilor strategice majore ale națiunii.

Într-un context economic dificil, investițiile interne ale întreprinderilor europene au tendința de a se concentra mai mult ca niciodată pe prioritățile de cercetare pe termen scurt, orientate de piață, mai degrabă decât pe cercetarea TIC cu grad ridicat de risc. Această tendință trebuie contracarată prin investiții mai mari atât publice, cât și private, în cercetarea cu grad ridicat de risc.

2.3.2. Soluționarea problemelor societale necesită explorarea deschisă a unor idei complet noi

Este larg recunoscut faptul că TIC joacă un rol esențial în transformarea economiei și societății. Schimbările societale legate de aspecte precum dezvoltarea durabilă, schimbările climatice, sănătatea, îmbătrânirea populației, incluziunea și securitatea socială și economică necesită noi soluții inovatoare în care TIC joacă un rol cheie.

Pentru a permite transformări radicale, cercetătorilor trebuie să li se dea libertatea de a explora deschis idei inovatoare neconvenționale și strategii care modifică ordinea firească a lucrurilor, precum și de a le dezvolta pe cele mai promițătoare dintre ele.

Cercetarea transformațională fundamentală, alături de o nouă atitudine față de antreprenoriat vor conferi Europei o poziție favorabilă pentru a profita integral de noile oportunități oferite de piață, atunci când acestea apar.

2.3.3. Provocările științifice majore necesită cooperare interdisciplinară

Europa are nevoie de un efort științific susținut la granița dintre TIC și alte discipline pentru a răspunde provocărilor socio-economice de astăzi și pentru a obține un avantaj concurențial în domeniul tehnic. Aceasta trebuie să atingă o masă critică, iar eforturile fragmentate de cercetare trebuie integrate în cadrul unor inițiative emblematice de cercetare multidisciplinară de mare anvergură, fundamentate științific și bine orientate.

Inițiativa recent lansată „ Virtual Physiological Human” (VPH)[17] și proiectul „Blue Brain” [18] confirmă relevanța acestor demersuri. VPH are ca obiectiv simularea personalizată a corpului uman, oferind perspectiva unor progrese fără precedent în profilaxia bolilor și îngrijirea sănătății. Acesta combină eforturile din cadrul Programului-cadru[19] cu cooperarea internațională, în special cu SUA. „Blue Brain” constituie prima tentativă de reconstituire a creierului mamiferelor prin inginerie inversă în vederea înțelegerii modului de funcționare a creierului și a disfuncționalităților acestuia cu ajutorul unor simulări detaliate.

Europa trebuie să susțină inițiativele emblematice care depășesc anvergura activităților FET actuale.

2.3.4. Eliminarea fragmentării și dezvoltarea unei viziuni strategice comune pentru a spori impactul eforturilor europene de cercetare

Cercetarea fundamentată în domeniul TIC din Europa de astăzi rămâne fragmentată în cele mai multe arii, lucru care conduce la dublarea eforturilor, la priorități divergente și la neexploatarea întregului potențial. Europa trebuie să dezvolte programe de cercetare comune bazate pe o viziune identică a cercetării fundamentale și ar beneficia de pe urma aplicării modelului FET în colaborare cu statele membre.

2.3.5. Penurie de cercetători calificați și de experți multidisciplinari în Europa

Penuria de cercetători calificați și concurența mondială pentru experți multidisciplinari de înalt nivel în domenii de cercetare emergente împiedică Europa să ajungă și să se mențină la un nivel de excelență în cercetarea TIC.

Europa trebuie să investească mai mult în excelență pentru a atrage cei mai buni cercetători ai lumii și pentru a stimula cercetătorii tineri și talentați să devină lideri în cercetare. Carierele și programele de studii în cercetare multidisciplinară trebuie să fie sprijinite mai mult.

2.3.6. Stimularea exploatării rezultatelor cercetării fundamentale

IMM-urile care activează în domeniul tehnologiilor înalte și care efectuează muncă intensivă de cercetare sunt de o importanță majoră pentru stimularea exploatării rezultatelor cercetării fundamentale. O implicare mai profundă în cercetarea FET le-ar conferi acestora o poziție mai favorabilă pentru a putea profita de oportunitățile de afaceri care se ivesc.

Agendele cercetării strategice ale platformelor tehnologice europene și inițiativelor tehnologice comune asociate TIC[20] ar beneficia de includerea necesităților întreprinderilor în cadrul cercetării TIC pe termen lung. Diseminarea sistematică a rezultatelor FET către întreprinderi ar reduce decalajul dintre cercetare și aplicare.

Trebuie identificate noi forme de colaborare între întreprinderi și comunitatea științifică în vederea depășirii principalelor obstacole tehnologice și utilizării potențialului de dezvoltare industrială pe termen lung.

2.3.7. Cooperarea internațională, un potențial neexploatat

Participarea internațională constituie o resursă neexploatată pentru FET. Comasarea resurselor și stimularea excelenței la nivel mondial prezintă avantaje evidente. Soluționarea problemelor globale precum controlul epidemiilor, complexitatea piețelor financiare sau lupta împotriva schimbărilor climatice necesită colaborare științifică multidisciplinară la nivel mondial.

Cercetarea în domeniul FET se pretează foarte bine colaborării internaționale datorită naturii sale fundamentale și a dimensiunii mondiale a problematicii științifice pe care o abordează.

3. CALEA DE URMAT PENTRU CA EUROPA Să DEVINă LIDER MONDIAL ÎN CERCETAREA FET

3.1. Strategie și obiective

Pentru ca Europa să se situeze pe cea mai bună poziție pentru a beneficia de avantajele socioeconomice pe care le prezintă evoluțiile viitoare în domeniul TIC, este esențial ca aceasta să adopte o strategie îndrăzneață pentru a juca un rol de primă importanță în explorarea și dezvoltarea elementelor fundamentale ale tehnologiilor viitoare și emergente.

Pentru aceasta, până în 2015, Europa trebuie:

- să își dubleze investițiile în cercetarea transformativă fundamentală în domeniul tehnologiilor viitoare și emergente;

- să identifice și să lanseze două sau trei noi inițiative îndrăznețe de cercetare în domeniul FET care vor stimula eforturile comunității de cercetare multidisciplinară în direcția unor descoperiri fundamentale la frontiera TIC;

- să implementeze trei până la cinci apeluri comune în cadrul programelor naționale și europene pentru a sprijini cercetarea FET în domenii de interes comun;

- să implementeze inițiative care să permită cercetătorilor tineri și talentați să se implice și să conducă eforturile de colaborare în cercetarea multidisciplinară cu risc ridicat;

- să implementeze inițiative care să încurajeze IMM-urile care activează în domeniul tehnologiilor înalte și care efectuează muncă intensivă de cercetare să dezvolte și să aplice rezultatele imediate ale cercetării în domeniul FET;

Europa trebuie să dispună de condițiile propice pentru susținerea masei critice de eforturi necesare în vederea sprijinirii acestor inițiative, cu cooperarea organismelor de finanțare a cercetării din întreaga Europă, din statele membre și, dacă este cazul, din întreaga lume. Europa trebuie să accelereze capitalizarea și partajarea cunoștințelor științifice și a fundamentelor tehnologice rezultate din cercetarea finanțată din surse publice, precum și să încurajeze și să sprijine colaborarea științifică cu lideri în domeniu din întreaga lume.

3.2. Direcții de acțiune propuse

3.2.1. Consolidarea programului FET în cadrul tematicii TIC

Europa trebuie să consolideze sprijinul acordat cercetării FET în cadrul tematicii TIC, ca parte esențială a sistemului de cercetare și inovare. Aceasta ar trebui să coroboreze o masă critică de resurse pentru inițiative de cercetare FET predefinite (FET Pro-active) cu un impact potențial modelator ridicat. De asemenea, ar trebui să își intensifice sprijinul acordat cercetării orientate cu risc ridicat, fără constrângeri impuse de agende de cercetare predefinite (FET Open), ca platformă pentru creativitate și idei de cercetare neconvenționale cu impact potențial ridicat și ca sursă principală de subiecte de cercetare-inovatoare.

Comisia Europeană sprijină augmentarea bugetului PC7 pentru cercetarea FET cu 20% pe an între 2011 și 2013. Ea invită statele membre să răspundă acestui efort cu creșteri similare.

Europa trebuie să stimuleze cercetarea cu risc ridicat, să construiască și să structureze comunități multidisciplinare de cercetători în domeniul FET și să exploreze noi forme de colaborare în cercetarea multidisciplinară care să depășească structurile și modelele organizaționale existente. De asemenea, Europa trebuie să își consolideze capacitatea de a anticipa în permanență viitoarele tendințe ale cercetării în domeniul TIC, pentru a implica comunitatea de cercetători FET în conceperea unor foi de parcurs pentru cercetarea europeană și de a elabora viitoare inițiative de cercetare în domeniu[21].

Comisia Europeană, în colaborare cu agențiile naționale de finanțare, va sprijini acțiuni orientate către crearea celor mai bune condiții pentru ca cercetarea cu risc ridicat să prospere în Europa și pentru elaborarea unei capacități permanente de anticipare. De asemenea, invită comunitatea cercetătorilor să dezvolte mai sistematic programe de cercetare europene comune.

3.2.2. Lansarea de inițiative emblematice în domeniul FET

Europa trebuie să pregătească inițiative emblematice ambițioase și bine orientate la nivel european în domeniul FET care să poată combina eforturi europene de cercetare susținute, de mare anvergură, cu privire la provocări fundamentale clar definite, la o scară mult prea largă pentru a putea fi abordate în cadrul inițiativelor actuale din domeniul FET. Acestea trebuie să încurajeze o colaborare extinsă și ambițioasă, atât la nivel european, cât și mondial, și să coroboreze resurse dincolo de inițiativele și programele fragmentate existente. Aceste inițiative pe scară largă pot necesita cooperarea cu alte tematici din cadrul PC7 și ar avea ca obiectiv crearea unor centre de excelență europene sustenabile, de clasă mondială, precum și situarea Europei pe poziția de lider în inovare în domenii de viitor, sporind, de asemenea, randamentul investițiilor în cercetarea orientată cu risc ridicat. | Inițiativă emblematică FET: Înțelegerea vieții, teren fertil pentru TIC viitoare O inițiativă emblematică FET ar putea modela și realiza simulări pe scară largă în vederea înțelegerii modului în care natura procesează informația și în scopul aplicării acestor cunoștințe pentru dezvoltarea unor viitoare biocomputere. O astfel de inițiativă unică ar atrage cei mai buni informaticieni, biologi și fizicieni din Europa și din restul lumii. |

Comisia Europeană va colabora cu statele membre și cu comunitatea cercetătorilor pentru a identifica și a defini posibile inițiative emblematice în domeniul FET și a lansa cel puțin două până în 2013.

3.2.3. Implicarea în programare și inițiative comune în domeniul FET în cadrul spațiului european de cercetare (SEC)

Europa trebuie să coordoneze îndeaproape eforturile la nivel național și european în vederea identificării și sprijinirii priorităților comune care rezultă din foile de parcurs pentru cercetarea europeană. Acest lucru include posibilitatea statelor membre de a lansa inițiative comune în domenii de interes comun în care există deja inițiative naționale. Inițial acestea se pot axa pe domenii precum tehnologii cuantice și neuroinformatice unde există foi de parcurs pentru cercetarea europeană și care pot fi apoi extinse treptat spre alte domenii. Astfel de acțiuni coordonate ar contribui la remedierea fragmentării eforturilor de cercetare europeană din prezent în anumite domenii și ar consolida colaborarea la nivel european[22].

Comisia Europeană invită statele membre să exploreze posibilitățile de consolidare a colaborării în domeniul FET, în special prin exploatarea potențialului inițiativelor ERA-NET/ERA-NET plus. Obiectivul trebuie să fie acela de a lansa trei până la cinci apeluri comune în statele membre în perioada 2010-2013 în domenii FET de interes comun.

3.2.4. Sporirea participării tinerilor cercetători în cercetarea FET

Creativitatea și dinamismul tinerilor cercetători sunt esențiale pentru reînnoirea modului de gândire actual, pentru punerea unor baze noi pentru TIC viitorului și pentru asigurarea succesului acestor eforturi în timp. Europa trebuie să își intensifice eforturile de atragere a tinerilor cercetători, mai ales a femeilor tinere, înspre cercetarea FET și de a le oferi posibilitatea de a conduce lucrări de cercetare multidisciplinară în colaborare. Europa trebuie să promoveze definirea și adoptarea rapidă în statele membre a unor noi programe de studii științifice multidisciplinare în contextul EIT[23].

Comisia Europeană va implementa inițiative de intensificare a participării tinerilor cercetători în cercetarea FET și de încurajare a acestora să preia conducerea unor proiecte de cercetare multidisciplinară. Comunitatea cercetătorilor este invitată să facă uz, în principal, de acțiuni de coordonare și de sprijin[24], precum și de bursele Marie Curie[25] pentru a dezvolta și promova adoptarea unor noi programe de studii de către autoritățile naționale și regionale din domeniul educației, în contextul EIT.

3.2.5. Facilitarea capitalizării mai rapide a cunoștințelor științifice și accelerarea inovării

Comunitatea cercetătorilor și întreprinderile europene trebuie să își intensifice dialogul în scopul unei mai bune identificări a nevoilor acestora din urmă și a obstacolelor tehnologice care necesită cercetare fundamentală și în scopul exploatării rapide a primelor rezultate ale activităților de cercetare cu orientare aplicativă.

Comunitatea cercetătorilor și întreprinderile europene sunt invitate să își intensifice cooperarea în cadrul platformelor tehnologice europene legate de TIC. Comunitatea cercetătorilor este invitată să își intensifice acțiunile de facilitare a diseminării rezultatelor FET către părțile interesate.

Participarea întreprinderilor la activitățile de cercetare fundamentală trebuie încurajată. Trebuie sprijinite în special IMM-urile care activează în domeniul tehnologiilor înalte și care efectuează muncă intensivă de cercetare, deoarece acestea joacă un rol esențial în transformarea primelor rezultate ale cercetărilor în reușite industriale majore.

Comisia Europeană va implementa inițiative de sprijinire a IMM-urile care activează în domeniul tehnologiilor înalte și care efectuează muncă intensivă de cercetare să se implice în activități de cercetare și să fie promotorul exploatării primelor rezultate ale cercetării multidisciplinare cu risc ridicat.

Europa trebuie să promoveze o cultură științifică a schimbului liber de informații și a diseminării pe scară largă a cunoștințelor științifice multidisciplinare. De asemenea, trebuie să încurajeze abordări inovatoare pentru acumularea colectivă de cunoștințe științifice rezultate în urma cercetării.

FET participă din 2009 la inițiativa pilot a Comisiei Europene privind „accesul liber”[26]. Comunitatea cercetătorilor este invitată să elaboreze inițiative care să consolideze practicile în materie de comunicare, diseminare și creare de noi cunoștințe.

3.2.6. Facilitarea colaborării cu lideri mondiali în domeniul cercetării și atragerea celor mai talentați cercetători din lume în Europa

Europa nu va putea să soluționeze problemele cu care se confruntă în domeniul cercetării științifice fundamentale fără o colaborare internațională de nivel ridicat. Aceasta trebuie să atragă cei mai buni cercetători din întreaga lume să participe la cercetarea în domeniul FET și să se stabilească în Europa. Este nevoie ca Europa să se angajeze în mod activ și, dacă este în beneficiul său, să sprijine financiar colaborarea cu cele mai bune echipe de cercetători din întreaga lume.

Europa trebuie să realizeze parteneriate cu agențiile de finanțare din afara sa în domenii prioritare. De asemenea, trebuie să încurajeze și să faciliteze colaborarea mondială dintre echipele de cercetători pe măsură ce acestea se cristalizează, abordând o strategie ascendentă. Aceste inițiative au potențialul să plaseze Europa la un nivel ridicat de excelență în domeniul cercetării TIC și să accentueze rolul pe care aceasta îl joacă în ceea ce privește progresul și inovarea în întreaga lume.

Comisia Europeană va contacta agenții de finanțare din exterior, de exemplu din SUA, China și Rusia, pentru a stabili mecanisme de sprijinire a colaborării în domeniul cercetării și pentru a realiza alianțe în vederea soluționării provocărilor mondiale.

4. CONCLUZII

Prezenta comunicare subliniază angajamentul Comisiei față de consolidarea cercetării FET în domeniul TIC în Europa. Aceasta propune o combinație de inițiative care implică nu numai creșterea investițiilor, ci și o mai bună coordonare și colaborare între toate părțile interesate și noi inițiative emblematice ambițioase în domeniul FET. Statele membre sunt invitate să sprijine scopurile, obiectivele și strategia propuse și să încurajeze autoritățile naționale și regionale, universitățile, organizațiile publice de cercetare și părțile interesate din domeniul privat să participe la pregătirea viitoarelor acțiuni.

Strategia urmărește să atragă cei mai buni cercetători din întreaga lume în Europa, să sporească investițiile întreprinderilor și să stimuleze inovarea. Investițiile în cercetarea TIC a viitorului vor da roade prin stimularea competitivității Europei pe termen lung.

[1] COM(2008) 800: Un plan european de redresare economică.

[2] Se referă la FET în domeniul TIC.

[3] După cum se specifică în Raportul ISTAG privind FET din noiembrie 2008.

[4] COM(2009) 116: O strategie europeană pentru cercetare-dezvoltare și inovare în domeniul tehnologiilor informației și ale comunicațiilor - este momentul să ridicăm ștacheta.

[5] http://ec.europa.eu/invest-in-research/action/2006_ahogroup_en.htm.

[6] Date ale Comisiei.

[7] www.agence-nationale-recherche.fr/.

[8] http://cordis.europa.eu/nest/home.html.

[9] http://erc.europa.eu/.

[10] http://www.ecltech.org/.

[11] Europa a produs 50% din numărul total al publicațiilor evaluate inter pares din întreaga lume în 2007 (www.qurope.net).

[12] http://cordis.europa.eu/esprit/home.html.

[13] Aceste cercetări au pus bazele erei „more-than-Moore” și post-CMOS în Europa.

[14] http://ec.europa.eu/information_society/tl/research/priv_invest/etp/index_en.htm.

[15] Raportul Consiliului de consultanți prezidențiali pe teme de știință și tehnologie, august 2007.

[16] http://www.973.gov.cn/English/Index.aspx.

[17] http://www.vph-noe.eu/.

[18] http://bluebrain.epfl.ch/.

[19] http://cordis.europa.eu/fp7/home_en.html.

[20] http://ec.europa.eu/information_society/tl/research/priv_invest/jti/index_en.htm.

[21] Pe baza metodologiilor dezvoltate, de exemplu, în cadrul acțiunilor prospective ale IPTS al CCC (http://is.jrc.ec.europa.eu)

[22] COM(2008)468

[23] Institutul European de Inovare și Tehnologie.

[24] ftp://ftp.cordis.europa.eu/pub/fp7/docs/wp/cooperation/ict/c_wp_200901_en.pdf.

[25] ftp://ftp.cordis.europa.eu/pub/fp7/docs/wp/cooperation/ict/c_wp_200901_en.pdf.

[26] http://ec.europa.eu/research/science-society/open_access.